CELEX: 62011CC0566
Language: mt
Date: 2013-03-21 00:00:00
Title: Konklużjonijiet ta' l-Avukat Ġenerali - Kokott - 21 ta' Marzu 2013. # Iberdrola SA et.. # Talbiet għal deċiżjoni preliminari: Tribunal Supremo - Spanja. # Rinviju għal deċiżjoni preliminari - Protezzjoni tas-saff tal-ożonu - Skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità - Metodu ta’ allokazzjoni ta’ kwoti - Allokazzjoni mingħajr ħlas ta’ kwoti. # Każijiet Magħquda C-566/11, C-567/11, C-580/11, C-591/11, C-620/11 u C-640/11.

KONKLUŻJONIJIET TAL-AVUKAT ĠENERALI
      KOKOTT
      ippreżentati fil-21 ta’ Marzu 2013 (
            1
         )
      
         Kawżi C‑566/11, C‑567/11, C‑580/11, C‑591/11, C‑620/11 u C‑640/11
      
      
         Iberdrola, SA et
      
      
         vs
      
      
         Administración del Estado
      
      
         [talba għal deċiżjoni preliminari mressqa mit-Tribunal Supremo (Spanja)]
      
      “Ambjent — Direttiva 2003/87/KE — Skema għall-iskambju ta’ kwoti ta’ emissjonijiet ta’ gassijiet serra — Allokazzjoni mingħajr ħlas ta’ kwoti — Taxxa imposta fuq il-‘qligħ eċċezzjonali’”
      
         I – Introduzzjoni
      
      
               1.
            
            
               L-iskema Ewropea għall-iskambju ta’ kwoti ta’ emissjonijiet ta’ gassijiet serra stabbilita bid-Direttiva 2003/87 (
                     2
                  ) hija intiża sabiex tipprovdi soluzzjoni għal problema ta’ politika ambjentali permezz ta’ mekkaniżmu tas-suq. Element essenzjali tat-twaqqif tagħha jmur madankollu kontra s-suq: fil-perijodu inkwistjoni, 95 % tal-kwoti ta’ emissjonijiet kellhom jiġu allokati mingħajr ħlas, għalkemm setgħu jinbiegħu għal flus kontanti fis-suq sekondarju.
            
         
               2.
            
            
               Din il-kawża tirriżulta mit-tentattiv ta’ Spanja li tikkontrolla l-konsegwenzi ta’ tali aġir. Fil-fatt, dan l-Istat Membru jintaxxa l-hekk imsejjaħ “qligħ eċċezzjonali” li jagħmlu l-impriżi li jipproduċu l-elettriku peress li huma jinkludu fil-prezz tal-elettriku l-valur tal-kwoti ta’ emissjonijiet allokati mingħajr ħlas li jkunu ntużaw.
            
         
               3.
            
            
               Għandu jiġi eżaminat jekk din it-taxxa tippreġudikax l-obbligu ta’ allokazzjoni mingħajr ħlas ta’ kwoti. F’dan ir-rigward, għandu wkoll jittieħed inkunsiderazzjoni l-għan tad-Direttiva 2003/87 intiż sabiex jitnaqqsu l-emissjonijiet tal-gassijiet serra permezz ta’ mekkaniżmu tas-suq.
            
         
         II – Il-kuntest ġuridiku
      
      A – Id-dritt tal-Unjoni
      
      
               4.
            
            
               L-għanijiet u s-suġġett tad-Direttiva 2003/87 huma stabbiliti fl-Artikolu 1 tagħha:
               “Din id-Direttiva tistabbilixxi skema għall-iskambju ta’ kwoti għall-emissjoniji [emissjonijiet] tal-gassijiet serra ġewwa l-Komunità (minn issa ’l quddiem ims[e]jħa l-‘iskema Komunitarja’) sabiex tippromwovi t-tnaqqis ta’ l-emissjoni tal-gassijiet serra b’manjiera effettiva rigward spejjeż u effiċjenza ekonomika.”
            
         
               5.
            
            
               Il-premessi li ġejjin tad-direttiva jenfasizzaw in-natura ffokata fuq is-suq ta’ din is-sistema:
               
                        “(5)
                     
                     
                        [...] Din id-Direttiva timmira li tikkontribwixxi għat-twettiq ta’ l-impenji tal-Komunità Ewropea u ta’ l-Istati Membri tagħha b’mod iktar effettiv, permezz ta’ suq Ewropew effiċjenti fil-għoti ta’ kwoti għall-emissjoni tal-gassijiet serra, bl-inqas tnaqqis possibbli ta’ l-iżvilupp ekonomiku u tax-xogħol.
                     
                  
                        (6)
                     
                     
                        [...]
                     
                  
                        (7)
                     
                     
                        Id-disposizzjonijiet Komunitarji li għandhom x’jaqsmu ma’ l-allokazzjoni tal-kwoti mill-Istati Membri huma meħtieġa sabiex jikkontribwixxu għall-preservazzjoni ta’ l-integrità tas-suq intern u sabiex tiġi evitata id-distorsjoni tal-kompetizzjoni.
                     
                  [...]
               
                        (20)
                     
                     
                        Din id-Direttiva trid tinkoraġġixxi l-użu ta’ teknoloġija ta’ użu iktar effiċjenti ta’ l-enerġija […] li jipp[r]oduċu inqas emissjonijiet għal kull unità tal-produzzjoni […].
                     
                  […]
               
                        (23)
                     
                     
                        L-iskambju ta’ kwoti għall-emissjonijiet għandu jifforma parti minn pakkeġġ komprensiv u koerenti tal-politiki u l-miżuri implimen[t]ati fil-livell ta’ l-Istati Membri u tal-Komunità. Mingħajr preġudizzju għall-applikazzjoni ta’ l-Artikoli 87 u 88 tat-Trattat, meta l-attivitajiet ikunu koperti bl-iskema Komunitarja, l-Istati Membri jistgħu jikkunsidraw l-implikazzjonijiet tal-politiki regolatorji, fiskali u oħrajn li jsegwu l-istess għanijiet. [...]
                     
                  […]
               
                        (26)
                     
                     
                        Minkejja l-potenzal b’ħafna faċċati tal-mekkaniżmi msejsa fuq is-suq, l-istrateġija ta’ l-Unjoni Ewropea dwar it-taffija tal-bidla fil-klima għandha tkun mibnija fuq bilanċ bejn l-iskema Komunitarja u [...] tipi oħra ta’ azzjoni Komunitarja, domestika u internazzjonali.”
                     
                  
         
               6.
            
            
               L-allokazzjoni ta’ kwoti ta’ emissjonijiet hija rregolata mill-Artikolu 10 tad-Direttiva 2003/87:
               “Għall-perjodu taż-żmien ta’ tliet snin li jibda mill-1 ta’ Jannar 2005, l-Istati Membri għandhom jallokaw mill-inqas 95 % tal-kwotai [kwoti] mingħajr ħlas. Għall-perjodu taż-żmien ta’ ħames snin li jibda mill-1 ta’ Jannar 2008, l-Istati Membri għandhom jallokaw mill-inqas 90 % tal-kwoti mingħajr ħlas.”
            
         
               7.
            
            
               Skont l-Artikolu 9(1) tad-Direttiva 2003/87, il-pjan ta’ allokazzjoni ta’ kwoti għandu josserva l-kriterji stabbiliti fl-Anness III. Għandu jiġi enfasizzat il-prinċipju ta’ ugwaljanza fit-trattament stabbilit fil-punt 5 ta’ dan l-anness.
               “Il-pjan ma għandux jiddiskrimina bejn il-kumpaniji jew is-setturi hekk li jiffavorixxi kif mhux mistħoqq lil ċerti impriżi jew attivitajiet skond il-ħtiġiet tat-Trattat, b’mod partikolari l-Artikolu 87 u 88 tiegħu.”
            
         B – Id-dritt Spanjol
      
      
               8.
            
            
               L-Artikolu 2 tad-Digriet Liġi Rjali 3/2006 jistabbilixxi, fil-qasam tal-produzzjoni tal-elettriku, it-teħid inkunsiderazzjoni tal-valur tal-kwoti ta’ emissjonijiet allokati mingħajr ħlas:
               “[...]
               1.   Mit-2 ta’ Marzu 2006, għall-aġġustamenti tal-offerti ta’ bejgħ u ta’ xiri li jikkorrispondu għat-3 ta’ Marzu 2006, ir-remunerazzjoni tal-attività ta’ produzzjoni tal-elettriku [...] għandha titnaqqas b’ammont ekwivalenti għall-valur tal-kwoti ta’ emissjonijiet ta’ gassijiet serra allokati mingħajr ħlas [...].
               Għall-finijiet tal-kalkolu tal-ammonti ta’ bilanċi negattivi eventwali mill-irkupru tat-tariffa għas-sena 2006 li jikkorrispondu għall-perijodu mill-1 ta’ Jannar 2006 sat-2 ta’ Marzu 2006 inklużi, dawn l-ammonti jitnaqqsu [...] b’ammont ekwivalenti għall-valur tal-kwoti ta’ emissjonijiet allokati [...] matul l-istess perijodu.
               2.   Il-valur ta’ kull unità ta’ riferiment tal-kwoti ta’ emissjonijiet huwa l-prezz tas-suq tal-perijodu li għalih jikkorrispondu kkalkulat b’mod trasparenti u oġġettiv.”
            
         
               9.
            
            
               Għall-finijiet tal-implementazzjoni ta’ din id-dispożizzjoni, il-Ministru tal-Industrija, tat-Turiżmu u tal-Kummerċ adotta d-Deċiżjoni ITC/3315/2007, tal-15 ta’ Novembru 2007, li tirregola, għas-sena 2006, it-tnaqqis tar-remunerazzjoni tal-attività ta’ produzzjoni tal-elettriku b’ammont ekwivalenti għall-valur tal-kwoti ta’ emissjonijiet ta’ gassijiet serra allokati mingħajr ħlas (Orden por la que se regula, para el año 2006, la minoración de la retribución de la actividad de producción de energía eléctrica en el importe equivalente al valor de los derechos de emisión de gases de efecto de invernadero asignados gratuitamente) (
                     3
                  ).
            
         
               10.
            
            
               Skont l-Artikolu 3(1) tad-Deċiżjoni ITC/3315/2007, l-impriżi Spanjoli li jipproduċu l-elettriku huma bħala prinċipju suġġetti, għal perijodu mit-3 ta’ Marzu 2006 sal-31 ta’ Diċembru 2006, għal taxxa intiża sabiex tnaqqas ir-remunerazzjoni tal-attività ta’ produzzjoni tal-elettriku skont il-valur tal-kwoti ta’ emissjoni allokati mingħajr ħlas.
            
         
               11.
            
            
               L-Artikolu 3(2) tad-Deċiżjoni ITC/3315/2007 jiddefinixxi dan it-tnaqqis kif ġej:
               “L-ammont tat-tnaqqis huwa proporzjonali għad-dħul supplimentari miksub fis-suq bl-inklużjoni tal-valur tal-imsemmija kwoti [...]”.
            
         
               12.
            
            
               Il-metodi ta’ kalkolu ta’ din it-taxxa huma stabbiliti fl-Artikolu 4 tad-Deċiżjoni ITC/3315/2007. Il-punt (a) ta’ tal-imsemmi artikolu jistabbilixxi t-taxxa għall-impjanti li ma għandhomx bżonn kwoti:
               “YTi = QTi × FEm × PCO2T
               fejn:
               YTi huwa l-ħlas, f’Euro, dovut minn kull impjant i li ma jkunx irċieva kwoti ta’ emissjonijiet [...]
               QTi hija l-kwantità totali ta’elettriku prodott mill-impjant i (…)
               PCO2T huwa l-prezz medju ta’ tunnellata ekwivalenti ta’ CO2 għall-perijodu T, bejn it-3 ta’ Marzu u l-31 ta’ Diċembru 2006 inklużi, ikkalkulat f’Euro għal kull tunnellata-ekwivalenti ta’ CO2 […]
               FEm huwa l-fattur ta’ emissjoni ta’ impjant bil-gass naturali b’ċiklu kombinat, f’tunnellati ekwivalenti ta’ CO2 kull megawatt fis-siegħa. Il-valur miżmum għall-FEm jammonta għal 0.365 tunnellati ta’ CO2/MWh.”
            
         
               13.
            
            
               L-Artikolu 4(b) tad-Deċiżjoni ITC/3315/2007 jistabbilixxi l-metodi ta’ kalkolu tat-taxxa għall-impjanti li għandhom bżonn kwoti:
               “XTi = d/365) x DA2006i x PCO2T x (FEm / FEi)
               fejn
               XTi huwa l-ħlas, f’Euro, dovut mill-impjant i li jiġi allokat kwoti ta’ emissjoni […]. Għal kull impjant li jingħata allokazzjoni, il-limitu tal-valur XTi huwa dak li jirriżulta mill-applikazzjoni f’dan l-impjant tal-formula ta’ tnaqqis tat-teknoloġiji li ma jingħatawx allokazzjoni tal-Artikolu 4(a).
               d huwa n-numru ta’ jiem ta’ operat kummerċjali tal-impjant i matul il-perijodu T. […]
               DA2006i hija l-kwantità ta’ kwoti allokati fil-pjan nazzjonali ta’ allokazzjoni ta’ kwoti 2005-2007 lill-impjant i għas-sena 2006, f’tunnellati ekwivalenti ta’ CO2.
               FEi huwa l-fattur ta’ emissjoni tal-impjant i f’tunnellati ekwivalenti ta’ CO2 kull megawatt fis-siegħa.
               FEm u PCO2T huma l-kwantitajiet varjabbli ddefiniti fil-punt preċedenti.”
            
         
               14.
            
            
               Regoli korrispondenti huma previsti fl-Artikoli 5 u 6 tad-Deċiżjoni ITC/3315/2007 għall-perijodu mill-1 ta’ Jannar 2006 sat-2 ta’ Marzu 2006.
            
         
         III – Talba għal deċiżjoni preliminari
      
      
               15.
            
            
               Din il-kawża tirriżulta mill-fatt li Spanja tintaxxa l-“qligħ eċċezzjonali” miksub mill-impriżi li jipproduċu l-elettriku.
            
         
               16.
            
            
               Il-formulazzjoni tal-prezz tal-elettriku fis-suq bl-ingrossa Spanjol u l-qligħ eċċezzjonali li jirriżulta minnha qed jintwerew fil-grafika li ġejja, ippreżentata minn Spanja:
               
                  
            
         
               17.
            
            
               Iktar preċiżament:
            
         
               18.
            
            
               Fi Spanja, il-prezz tal-elettriku fil-livell tas-suq bl-ingrossa huwa ddeterminat b’irkant fejn il-produtturi tal-elettriku jipproponu li jipprovdu ċerti kwantitajiet ta’ elettriku f’ċerti dati u b’ċertu prezz. Il-prezz stabbilit fil-bidu ta’ dan l-irkant jikkorrispondi għall-ogħla offerta li trid tiġi aċċettata sabiex tiġi sodisfatta għal kollox it-talba għall-elettriku għall-perijodu kkonċernat. Dan il-prezz jitħallas lill-offerenti kollha li l-offerta tagħhom tkun ġiet aċċettata, anki għal dawk li jkunu għamlu offerti kunsiderevolment inqas għoljin. Dan jikkorrispondi għall-linja P1 tal-grafika.
            
         
               19.
            
            
               Il-“qligħ eċċezzjonali” jirriżulta mill-fatt li l-impriżi li jipproduċu l-elettriku jinkorporaw għal kollox, fl-offerti li jiddeterminaw il-prezz, il-valur tal-kwoti allokat mingħajr ħlas mill-Istat Spanjol, bħala spejjeż imsejħa ta’ opportunità. L-ispejjeż ta’ opportunità huma dħul li l-impriżi jirrinunzjaw għalih meta ma jbigħux il-kwoti fis-suq sekondarju, iżda jużawhom sabiex jipproduċu l-elettriku. Fil-grafika, dawn l-ispejjeż ta’ opportunità jikkorrispondu mal-partijiet ħomor taż-żewġ kolonni tal-lemin (carbón [faħam] u ciclo combinado de gas [ċiklu kombinat tal-gass]).
            
         
               20.
            
            
               Madankollu, il-“qligħ eċċezzjonali” ma jikkorrispondix, fil-konfront tal-offerenti kollha, għall-ispejjeż ta’ opportunità inklużi. Għall-kuntrarju, dan il-qligħ jikkorrispondi biss għall-ammont taż-żieda, minħabba l-inklużjoni tal-ispejjeż ta’ opportunità, tal-prezz tal-elettriku fl-ogħla offerta li ġiet aċċettata.
            
         
               21.
            
            
               Skont l-osservazzjonijiet tar-Renju ta’ Spanja, l-ogħla offerti aċċettati matul il-perijodu rilevanti saru mill-impjanti tal-enerġija bil-gass b’ċiklu kombinat, li l-offerti tagħhom huma rrappreżentati fil-kolonna tal-lemin tal-grafika. Għalhekk għal dan it-tip ta’ impjant tal-enerġija, il-“qligħ eċċezzjonali” jikkorrispondi għall-valur kollu tal-kwoti allokati mingħajr flus li jkunu ntużaw.
            
         
               22.
            
            
               It-tipi l-oħra kollha ta’ impjanti tal-enerġija għandhom spejjeż inqas għoljin u għalhekk jagħmlu offerti bi prezzijiet orħos. Madankollu, peress li r-remunerazzjoni tagħhom tiddependi mill-ogħla offerta, il-“qligħ eċċezzjonali” tagħhom jikkorrispondi għall-ispejjeż ta’ opportunità relatati mal-użu tal-kwoti fil-kuntest tal-ogħla offerta, f’dan il-każ dik ta’ impjanti tal-enerġija bil-gass b’ċiklu kombinat. Fil-grafika, il-qligħ eċċezzjonali huwa rrappreżentat mill-parti skura ta’ fuq.
            
         
               23.
            
            
               It-taxxa fuq dan il-“qligħ eċċezzjonali” tiġi kkalkolata skont il-formuli stabbiliti fl-Artikoli 4(b) u 6(b) tad-Deċiżjoni ITC/3315/2007.
            
         
               24.
            
            
               Element ċentrali ta’ dawn il-formuli hija l-effiċjenza enerġetika tal-impjanti tal-enerġija. Din tirrigwarda l-kwantità tad-dijossidu tal-karbonju, imkejla f’tunnellati, li tintrema mill-impjant tal-enerġija għall-produzzjoni ta’ megawatt fis-siegħa ta’ elettriku. Billi minn impjant tal-enerġija bil-faħam tintrema madwar tunnellata ta’ dijossidu tal-karbonju sabiex tiġi prodotta dik il-kwantità ta’ elettriku, il-valur għal dan it-tip ta’ impjant huwa ta’ 1. L-impjanti tal-enerġija bil-gass b’ċiklu kombinat, b’valur ta’ 0.365, għandhom effiċjenza enerġetika kunsiderevolment ogħla; għalhekk minnhom jintrema madwar terz tal-kwantità ta’ dijossidu tal-karbonju li tintrema minn impjant tal-enerġija tal-faħam paragunabbli.
            
         
               25.
            
            
               Il-formuli ċċitati iktar ’il fuq jipprovdu li l-valur tal-effiċjenza enerġetika tal-impjanti tal-enerġija bil-gass b’ċiklu kombinat għandu jiġi diviż bil-valur korrispondenti tal-impjant tal-enerġija kkonċernat, u li r-riżultat miksub jiġi mmultiplikat bil-kwantità ta’ kwoti li jkunu ġew allokati mingħajr ħlas lil dak l-impjant tal-enerġija. Din l-aħħar kwantità tiddependi mill-bżonnijiet tal-impjant tal-enerġija, jiġifieri mill-effiċjenza enerġetika tiegħu. Għaldaqstant, għall-impjanti tal-enerġija inqas effiċjenti mil-lat enerġetiku, koeffiċjent iktar dgħajjef (għall-impjanti tal-enerġija bil-faħam, 0.365/1 = 0.365) jiġi mmultiplikat b’numru ikbar ta’ kwoti allokati; għall-impjanti tal-enerġija iktar effiċjenti mil-lat enerġetiku, koeffiċjent ikbar (fil-każ ta’ impjanti tal-enerġija bil-gass b’ċiklu kombinat, 0.365/0.365 = 1) jiġi mmultiplikat b’numru inqas kbir ta’ kwoti allokati. Dawn il-kalkoli għandhom bħala prinċipju jwasslu għal valuri li joqorbu lejn xulxin (
                     4
                  ).
            
         
               26.
            
            
               Billi t-tipi l-oħra kollha ta’ impjanti tal-enerġija li għandhom bżonn kwoti huma inqas effiċjenti mil-lat enerġetiku milli impjanti tal-enerġija bil-gass b’ċiklu kombinat, it-taxxa tagħhom tikkorrispondi għal perċentwali kunsiderevolment inqas għolja tal-valur tal-kwoti allokati mingħajr ħlas milli dik applikata għall-impjanti tal-enerġija bil-gass b’ċiklu kombinat. Għaldaqstant, għall-impjanti tal-enerġija bil-faħam, li jridu jużaw tliet darbiet iktar kwoti milli impjanti tal-enerġija bil-gass b’ċiklu kombinat sabiex jipproduċu l-istess kwantità ta’ elettriku, din il-perċentwali hija biss madwar terz ta’ dik applikata għall-impjanti tal-enerġija bil-gass b’ċiklu kombinat.
            
         
               27.
            
            
               Għandi nżid ukoll li l-impjanti tal-enerġija li ma għandhomx bżonn ta’ kwoti, pereżempju l-impjanti tal-enerġija idroelettriċi u l-impjanti tal-enerġija nukleari, huma suġġetti wkoll għat-taxxa. L-elettriku li jipproduċu huwa intaxxat, skont l-Artikoli 4(a) u 6(a) tad-Deċiżjoni ITC/3315/2007, daqslikieku ġie prodott minn impjanti tal-enerġija bil-gass b’ċiklu kombinat, li jużaw esklużivament kwoti allokati mingħajr ħlas.
            
         
               28.
            
            
               Impriżi Spanjoli differenti tas-settur tal-elettriku qed jikkontestaw din it-taxxa. Wara li tilfu l-kawżi fl-ewwel istanzi, dawn issa jinsabu pendenti quddiem it-Tribunal Supremo.
            
         
               29.
            
            
               Billi l-impriżi qed jinvokaw, fost oħrajn, l-Artikolu 10 tad-Direttiva 2003/87, it-Tribunal Supremo qed jagħmel, fil-Kawżi C‑566/11, C‑567/11, C‑580/11, C‑591/11, C‑620/11 u C‑640/11 din id-domanda lill-Qorti tal-Ġustizzja:
               L-Artikolu 10 tad-Direttiva 2003/87/KE tal-Parlament Ewropew u tal-Kunsill, tat-13 ta’ Ottubru 2003, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE, jista’ jiġi interpretat fis-sens li ma jipprekludix l-applikazzjoni ta’ miżuri leġiżlattivi nazzjonali bħal dawk eżaminati fil-kawża preżenti, li l-għan u l-effett tagħhom huwa li r-remunerazzjoni tal-attività ta’ produzzjoni tal-elettriku titnaqqas bl-ammont ekwivalenti għall-valur tal-kwoti ta’ emissjonijiet ta’ gassijiet serra allokati mingħajr ħlas matul il-perijodu korrispondenti?
            
         
               30.
            
            
               B’digriet tat-18 ta’ Jannar 2012, il-President tal-Qorti tal-Ġustizzja għaqqad flimkien il-kawżi ċċitati iktar ’il fuq għall-finijiet tat-tkomplija tal-proċedura.
            
         
               31.
            
            
               Fil-proċedura bil-miktub u fis-seduta tas-7 ta’ Frar 2013 ħadu sehem Iberdrola S.A., Gas Natural SDG S.A., Tarragona Power S.L., Bizkaia Energía S.L., Bahía de Bizkaia Electricidad S.L., E.ON Generación S.L. u Endesa S.A., bħala partijiet fil-kawża prinċipali, kif ukoll ir-Renju ta’ Spanja u l-Kummissjoni Ewropea.
            
         
         IV – Il-kunsiderazzjonijiet legali
      
      A – Fuq l-interpretazzjoni tat-talba għal deċiżjoni preliminari
      
      
               32.
            
            
               It-Tribunal Supremo jistaqsi jekk ir-remunerazzjoni għall-produzzjoni tal-elettriku (fis-suq tal-ingrossa) tistax titnaqqas b’ammont ekwivalenti għall-valur tal-kwoti ta’ emissjonijiet tal-gassijiet serra allokati mingħajr ħlas għall-perijodu korrispondenti. Din id-domanda hija fformulata bħall-Artikolu 2 tad-Digriet Liġi Rjali 3/2006 kif ukoll bħall-Artikoli 3(1) u (5)(1) tad-Deċiżjoni ITC/23315/2007 li jistabbilixxu tali tnaqqis jew taxxa.
            
         
               33.
            
            
               Madankollu, din id-domanda ma tkoprix is-sitwazzjoni fattwali fl-intier tagħha. Skont l-Artikoli 3(2) u 5(2) tad-Deċiżjoni ITC/23315/2007, it-taxxa tikkorrispondi għad-dħul supplimentari miksub fis-suq mill-fatt tal-inklużjoni tal-valur tal-kwoti. L-Artikoli 4 u 6 tad-deċiżjoni kif ukoll is-sottomissjonijiet tal-partijiet juru li r-remunerazzjoni mhux dejjem titnaqqas mill-valur totali tal-kwoti allokati mingħajr ħlas. Kif jirrikonoxxu espressament it-talbiet għal deċiżjoni preliminari, il-Gvern ried biss, fir-rigward tan-natura mingħajr ħlas tal-allokazzjoni ta’ kwoti, jinnewtralizza r-riperkussjonijiet tagħhom fuq il-prezzijiet finali tal-elettriku. Din il-miżura leġiżlattiva hija bbażata fuq il-kunċett li, mingħajr tnaqqis, il-produtturi tal-elettriku kieku jiksbu “qligħ eċċezzjonali”.
            
         
               34.
            
            
               It-talba għal deċiżjoni preliminari għandha għalhekk tinftiehem fis-sens li din tirrigwarda l-kwistjoni dwar jekk l-Artikolu 10 tad-Direttiva 2003/87 jipprekludix l-applikazzjoni ta’ miżuri leġiżlattivi nazzjonali bħal dawn eżaminati f’dan il-każ, li l-effett tagħhom huwa li titnaqqas, permezz ta’ taxxa, ir-remunerazzjoni tal-attività ta’ produzzjoni tal-elettriku mill-ammont li dik ir-remunerazzjoni tkun għoliet minħabba l-allokazzjoni mingħajr ħlas ta’ kwoti ta’ emissjonijiet.
            
         B – Fuq l-interpretazzjoni tal-Artikolu 10 tad-Direttiva 2003/87
      
      
               35.
            
            
               Skont l-Artikolu 10 tad-Direttiva 2003/87, matul il-perijodu inkwistjoni, l-Istati Membri allokaw mill-inqas 95 % tal-kwoti mingħajr ħlas. Għalhekk din id-dispożizzjoni tipprekludi, mill-kliem tagħha stess, taxxi li jistgħu jikkostitwixxu korrispettiv għall-allokazzjoni ta’ kwoti.
            
         
               36.
            
            
               Għall-kuntrarju, l-Artikolu 10 tad-Direttiva 2003/87 ma jirregolax l-użu ta’ kwoti. F’dan ir-rigward, mill-Artikolu 12 jirriżulta li l-persuni li lilhom jiġu allokati kwoti jistgħu jittrasferuhom lil persuni oħra jew jużawhom, billi jarmu gassijiet serra mill-impjanti li d-direttiva taffettwa. Id-direttiva ma tirregolax il-kwistjoni dwar sa fejn dan l-użu jista’ jiġi ssuġġettat għal taxxa permezz ta’ miżuri tal-Istati Membri.
            
         
               37.
            
            
               Għaldaqstant, jista’ jitqies li d-Direttiva 2003/87 bħala prinċipju ma tipprekludix regoli ġenerali li joħolqu spejjeż fir-rigward tal-użu ta’ kwoti, bħal, pereżempju taxxi fuq id-dħul mill-bejgħ jew fuq id-dħul kollu.
            
         
               38.
            
            
               Il-prinċipju tal-allokazzjoni mingħajr ħlas ma għandux, madankollu, jiġi skartat b’miżuri li, apparentament, ċertament ma għandhomx rabta mal-allokazzjoni, iżda li fir-realtà jispiċċaw biex jintaxxaw l-allokazzjoni.
            
         
               39.
            
            
               Barra minn hekk, dispożizzjonijiet oħra li joħolqu konnessjoni indiretta bejn taxxa u l-allokazzjoni, xorta ma jkunux konformi mad-Direttiva 2003/87, partikolarment l-Artikolu 10 tagħha, jekk dawn imorru, fl-effetti tagħhom, kontra l-iskema u l-għanijiet tad-direttiva.
            
         
               40.
            
            
               Għalhekk ser neżamina, l-ewwel nett, il-kwistjoni dwar jekk it-taxxa Spanjola għandhiex tiġi kkunsidrata, direttament jew indirettament, bħala korrispettiv għall-allokazzjoni ta’ kwoti (punt 1), u sussegwentement l-għanijiet tad-Direttiva (punt 2). Fl-aħħar nett, ser nagħti ħarsa lejn il-Karta tad-Drittijiet Fundamentali tal-Unjoni Ewropea (punt 3).
            
         1. Fuq il-korrispettiv għall-allokazzjoni ta’ kwoti
      
               41.
            
            
               Il-leġiżlazzjoni Spanjola ma twassalx sabiex l-impriżi li jipproduċu l-elettriku jkollhom direttament iħallsu għall-allokazzjoni tal-kwoti kkonċernati. Għall-kuntrarju, huma jiksbu dawn il-kwoti mingħajr ħlas.
            
         
               42.
            
            
               Madankollu, it-taxxa għandha rabta mal-bejgħ tal-elettriku fis-suq tal-elettriku. Bħala prinċipju, l-obbligi ta’ ħlas fil-bejgħ tal-elettriku jistgħu jippreġudikaw indirettament il-prinċipju tal-allokazzjoni mingħajr ħlas ta’ kwoti ta’ emissjonijiet. F’dan il-każ, din il-konklużjoni hija sostnuta b’mod partikolari mill-fatt li l-allokazzjoni mingħajr ħlas ta’ kwoti għall-produzzjoni tal-elettriku tittieħed inkunsiderazzjoni għall-kalkolu tat-taxxa. Din tista’ tikkostitwixxi taxxa fuq l-allokazzjoni ta’ kwoti miġbura a posteriori.
            
         
               43.
            
            
               Min-naħa l-oħra, madankollu, għandu jiġi osservat li t-taxxa ma hijiex direttament proporzjonali mal-kwantità ta’ kwoti allokati, iżda tiddependi mit-tip ta’ impjant tal-enerġija. Bħala prinċipju, din — kif jirriżulta mill-indikazzjonijiet mogħtija minn Iberdrola u Tarragona Power (
                     5
                  ) — hija kkalkolata b’mod li tkun imposta biss fuq iż-żieda fil-prezz li tirriżulta mill-inklużjoni tal-ispejjeż ta’ opportunità tal-kwoti mill-impjanti tal-enerġija bil-gass b’ċiklu kombinat (
                     6
                  ).
            
         
               44.
            
            
               Barra minn hekk, kif sostniet Spanja, it-taxxa ma tapplikax biss għall-produtturi tal-elettriku li jużaw kwoti ta’ emissjoni allokati mingħajr ħlas sabiex jipproduċu l-elettriku, iżda wkoll, skont l-Artikoli 4(a) u 6(a) tad-Deċiżjoni ITC/2215/2007, għall-produtturi tal-elettriku li ma għandhomx bżonn kwoti, pereżempju operaturi ta’ impjanti tal-enerġija idroelettrika jew nukleari. Fil-fatt, dawn l-operaturi wkoll jibbenefikaw, permezz ta’ prezz uniformi tal-elettriku, mill-inklużjoni tal-ispejjeż ta’ opportunità mill-operaturi ta’ impjanti tal-enerġija bil-gass b’ċiklu kombinat.
            
         
               45.
            
            
               Fl-aħħar nett, għandu jingħad li t-taxxa ma tinġabarx meta l-operaturi tal-impjanti tal-enerġija jbigħu l-kwoti allokati mingħajr ħlas fis-suq sekondarju.
            
         
               46.
            
            
               Kuntrarjament għall-allegazzjonijiet tal-impriżi, it-taxxa ma hijiex korrispettiv indirett għall-allokazzjoni ta’ kwoti, iżda taxxa fuq il-produzzjoni tal-elettriku. L-allokazzjoni hija biss fattur fost oħrajn li hija rilevanti fil-kalkolu ta’ dik it-taxxa.
            
         2. Fuq l-għanijiet tad-Direttiva 2003/87
      
               47.
            
            
               Id-Direttiva 2003/87 u partikolarment l-Artikolu 10 tagħha ma għandhomx madankollu jiġu interpretati fis-sens li dawn jawtorizzaw li jiġu intaxxati l-persuni li lilhom jiġu allokati kwoti, meta l-imsemmija taxxa tieħu inkunsiderazzjoni wkoll, minbarra kriterji oħra, l-allokazzjoni mingħajr ħlas u b’hekk tkun inkompatibbli mal-iskema u mal-għanijiet tad-direttiva.
            
         
               48.
            
            
               Skont l-Artikolu 1 tagħha, id-Direttiva 2003/87 tistabbilixxi skema Komunitarja għall-iskambju ta’ kwoti ta’ emissjonijiet ta’ gassijiet serra sabiex tiffavorixxi t-tnaqqis tal-emissjonijiet ta’ dawn il-gassijiet b’manjiera effettiva għal dak li jirrigwarda spejjeż u effiċjenza ekonomika.
            
         
               49.
            
            
               Għalkemm l-għan finali tal-iskema għall-iskambju ta’ kwoti huwa l-protezzjoni tal-ambjent permezz ta’ tnaqqis tal-emissjonijiet ta’ gassijiet serra, din l-iskema ma tnaqqasx minnha nfisha dawn l-emissjonijiet, iżda tinkoraġġixxi u tiffavorixxi t-tfittxija tal-ispejjeż l-iktar baxxi sabiex jinkiseb tnaqqis ta’ dawn l-emissjonijiet (
                     7
                  ).
            
         
               50.
            
            
               Minn dan jirriżulta wkoll li l-loġika ekonomika tal-iskema għall-iskambju ta’ kwoti tikkonsisti f’li jiġi żgurat li t-tnaqqis ta’ emissjonijiet ta’ gassijiet serra jseħħ bl-orħos prezz possibbli. B’mod partikolari, billi tippermetti l-bejgħ tal-kwoti allokati, din l-iskema hija intiża sabiex tħeġġeġ lil kull parteċipant fl-imsemmija skema jarmi kwantità ta’ gassijiet serra li hija inqas mill-kwoti li inizjalment ingħatawlu, sabiex iċedi l-bqija tagħhom lil parteċipant ieħor li pproduċa kwantità ta’ emissjonijiet li taqbeż il-kwoti allokati (
                     8
                  ).
            
         
               51.
            
            
               Id-Direttiva 2003/87 għalhekk tista’ tipprekludi t-taxxa Spanjola jekk din tal-aħħar tostakola l-mekkaniżmu tas-suq maħluq mid-direttiva [punt a) iktar ’l isfel] jew l-għan tat-tnaqqis tal-emissjonijiet stabbilit minn dak il-mekkaniżmu [punt b) iktar ’l isfel].
            
         a) Fuq il-mekkaniżmu tas-suq
      –Fuq il-ħtieġa sistematika tal-“qligħ eċċezzjonali”
      
               52.
            
            
               L-argumenti tal-impriżi huma bbażati, fil-fatt, fuq il-kunċett li taxxa fuq il-“qligħ eċċezzjonali” tmur kontra l-iskema. Billi d-Direttiva 2003/87 tagħtihom mingħajr ħlas drittijiet li jistgħu jisfruttaw ekonomikament, huma għandhom ikunu jistgħu jżommu wkoll ir-rikavat meħud minn dawn id-drittijiet, jiġifieri, f’dan il-każ, il-“qligħ eċċezzjonali”.
            
         
               53.
            
            
               Għandu jiġi ammess li l-skema tad-direttiva taċċetta l-possibbiltà ta’ tali “qligħ eċċezzjonali” u la timponi t-tassazzjoni tiegħu u lanqas ma tipprekludih, ikun fejn ikun il-post fejn sar il-“qligħ eċċezzjonali”.
            
         
               54.
            
            
               Il-fatt li l-Unjoni tagħti vantaġġi lil ċerti impriżi mhux ibbażati fuq korrispettiv jew fuq ġustifikazzjoni oħra, madankollu, jmur kontra l-prinċipji fundamentali ta’ ekwità, b’mod partikolari l-prinċipju tal-ugwaljanza fit-trattament. F’dan il-każ, impriżi li jipproduċu l-elettriku jirċievu kwoti b’xejn, mingħajr ebda korrispettiv. Huma jistgħu jbigħuhom jew jużawhom sabiex jipproduċu l-elettriku u, meta jbigħu l-elettriku, jinkludu l-ispejjeż ta’ opportunità tal-kwoti fil-prezz tagħhom. L-impriżi li ma jaqgħux fil-kamp ta’ applikazzjoni tad-Direttiva 2003/87, għall-kuntrarju, ma jirċevux kwoti. Barra minn hekk, meta dawn l-impriżi l-oħra jidħlu fid-distribuzzjoni lokali tal-elettriku, huma għandhom anki, fix-xiri tal-elettriku, jiffinanzjaw il-vantaġġ tal-impjanti tal-enerġija, il-“qligħ eċċezzjonali” tagħhom.
            
         
               55.
            
            
               Għalhekk id-Direttiva 2003/87 ma tistax tiġi interpretata fis-sens li tipprojbixxi bħala prinċipju lill-Istati Membri milli jċaħħdu l-impriżi li jipproduċu l-elettriku mill-vantaġġi tal-użu tal-kwoti allokati mingħajr ħlas. Għaldaqstant, l-argument tal-impriżi ma jistax ikollu suċċess ħlief jekk il-“qligħ eċċezzjonali” huwa meħtieġ għal raġunijiet oħra msemmija fid-direttiva.
               –Fuq l-introduzzjoni progressiva tal-iskema
            
         
               56.
            
            
               Skont il-proposta tal-Kummissjoni għad-Direttiva 2003/87, il-kwoti għall-perijodu inkwistjoni kellhom jiġu allokati mingħajr ħlas, għaliex ma kinux għadhom jeżistu obbligi internazzjonali ta’ limitazzjoni tal-emissjonijiet ta’ gassijiet serra (
                     9
                  ). Lanqas ma kien għadu magħruf il-prezz għad-drittijiet ta’ emissjoni (
                     10
                  ). Fuq il-bażi tal-esperjenza akkwistata, il-Kummissjoni kellha l-ħsieb li tiddeċiedi l-metodu tal-għoti tal-kwoti għall-perijodu tal-allokazzjoni sussegwenti (
                     11
                  ). Dan jikkorrispondi għall-approċċ progressiv li jikkaratterizza l-introduzzjoni tal-iskema ta’ skambji ta’ kwoti (
                     12
                  ).
            
         
               57.
            
            
               Dan l-approċċ jista’ jiġġustifika li l-kwoti jingħataw inizjalment mingħajr ħlas. Madankollu, dan ma jeskludix it-tassazzjoni ta’ vantaġġ li jirriżulta minn dik l-allokazzjoni, jekk il-portata tiegħu tista’ tiġi ddeterminata.
               –Fuq il-kompetizzjoni internazzjonali
            
         
               58.
            
            
               Barra minn hekk, għandu jiġi kkunsidrat li l-allokazzjoni mingħajr ħlas tidħol fil-kuntest tal-għan imsemmi fil-premessa 5 tad-Direttiva 2003/87, jiġifieri li ssir l-inqas ħsara possibbli għall-iżvilupp ekonomiku u għall-impjiegi. Dan l-għan, bħala prinċipju leġittimu (
                     13
                  ), essenzjalment jillimita l-piżijiet fuq l-impriżi suġġetti għall-kompetizzjoni internazzjonali. Kif tindika l-Kummissjoni, dawn tal-aħħar diffiċilment jistgħu jinkludu l-ispejjeż tal-kwoti fil-prezzijiet tagħhom jekk il-kompetituri tagħhom ma jsostnux dawn l-ispejjeż.
            
         
               59.
            
            
               L-impriżi li jipproduċu l-elettriku ġeneralment ma humiex suġġetti għall-kompetizzjoni internazzjonali. Għalhekk jistgħu, fil-biċċa l-kbira, jinkludu l-ispejjeż tal-kwoti fil-prezzijiet tagħhom (
                     14
                  ) u ma għandhomx bżonn ta’ din il-protezzjoni.
               –Fuq il-kompetizzjoni fis-suq intern
            
         
               60.
            
            
               Skont il-premessa 7 tad-Direttiva 2003/87, id-dispożizzjonijiet tal-Unjoni dwar l-allokazzjoni ta’ kwoti huma, madankollu, meħtieġa wkoll sabiex jikkontribwixxu għall-preżervazzjoni tal-integrità tas-suq intern u sabiex jiġu evitati d-distorsjonijiet fil-kompetizzjoni (
                     15
                  ). Għalhekk, fil-parti l-kbira, l-allokazzjoni mingħajr ħlas għandha wkoll dawn l-għanijiet.
            
         
               61.
            
            
               Il-kompetizzjoni fis-suq intern tista’, bħala prinċipju, tiġi ostakolata jekk ċerti impriżi jiksbu “qligħ eċċezzjonali” mill-inklużjoni tal-ispejjeż ta’ opportunità ta’ kwoti allokati mingħajr ħlas, filwaqt li impriżi oħra jkollhom, għall-kuntrarju, iħallsu għal dan il-qligħ (
                     16
                  ). Dan jirrigwarda wkoll lis-settur tal-elettriku għaliex Spanja għandha relazzjonijiet ta’ provvista ma’ Franza u mal-Portugall (
                     17
                  ).
            
         
               62.
            
            
               Anki f’suq intern, madankollu, ma hijiex meħtieġa armonizzazzjoni totali tat-taxxi. Id-differenzi fid-dritt tal-Istati Membri jistgħu, skont il-każ, jagħtu vantaġġ jew żvantaġġ lill-individwi (
                     18
                  ). Għaldaqstant, anki fir-rigward tal-protezzjoni tal-kompetizzjoni fis-suq intern, il-prinċipju tal-allokazzjoni mingħajr ħlas ta’ kwoti ma jistax jipprekludi kull piż li l-Istati Membri jorbtu indirettament mal-allokazzjoni.
            
         
               63.
            
            
               Anki f’dan ir-rigward, huwa għalhekk essenzjali li t-taxxa Spanjola ma tkunx marbuta mal-allokazzjoni ta’ kwoti, iżda mal-użu tagħhom għall-produzzjoni tal-elettriku. L-allokazzjoni hija suġġetta għar-regoli komuni tad-Direttiva 2003/87, iżda dan ma huwiex il-każ għat-taxxi fuq l-użu tal-kwoti. It-taxxa imposta fuq “qligħ eċċezzjonali” supplimentari għandha effett ferm inqas fuq il-kompetizzjoni milli spejjeż distinti għall-allokazzjoni ta’ kwoti, jiġifieri għall-bejgħ tal-mezzi ta’ produzzjoni meħtieġa.
            
         
               64.
            
            
               Il-protezzjoni meħtieġa tas-suq intern hija f’dan ir-rigward iggarantita mill-fatt li, meta jintaxxaw il-“qligħ eċċezzjonali”, l-Istati Membri għandhom jirrispettaw ukoll id-dritt tal-Unjoni (
                     19
                  ), partikolarment il-libertajiet fundamentali. Restrizzjoni kwantitattiva fuq l-esportazzjoni skont l-Artikolu 35 TFUE, rilevanti f’dan il-każ, tippresupponi, madankollu, li l-miżura kkonċernata taffettwa l-iktar l-esportazzjoni kif ukoll il-kummerċjalizzazzjoni fis-suq nazzjonali (
                     20
                  ). It-taxxa kkontestata madankollu hija imposta fuq il-“qligħ eċċezzjonali” miksub fil-kuntest tal-esportazzjonijiet bl-istess mod bħal fil-każ tal-bejgħ tal-elettriku ġewwa l-pajjiż.
            
         
               65.
            
            
               Ċerti impriżi kkonċernati jilmentaw ukoll mill-fatt li t-taxxa tirrigwarda biss il-produzzjoni tal-elettriku, u mhux oqsma oħra ekonomiċi li jirċievu wkoll kwoti mingħajr ħlas.
            
         
               66.
            
            
               Madankollu ma jidhirx li l-produzzjoni tal-elettriku tikkompeti direttament ma’ oqsma oħra ekonomiċi. Il-provvista ta’ elettriku permezz ta’ netwerk diffiċilment tista’ tiġi ssostitwita b’kundizzjonijiet ekonomikament aċċettabbli. Għaldaqstant, it-trattament iddifferenzjat tal-oqsma ekonomiċi ma jistax jaffettwa b’mod sostanzjali l-kompetizzjoni jew l-effiċjenza tal-mekkaniżmu tas-suq.
               –Konklużjoni intermedjarja
            
         
               67.
            
            
               Fil-qosor, għandu jiġi kkonstatat li l-mekkaniżmu tas-suq tad-Direttiva 2003/87 ma jipprekludix it-taxxa kkontestata fil-kawża prinċipali.
            
         b) Fuq l-għan ta’ tnaqqis tal-emissjonijiet
      
               68.
            
            
               Madankollu, it-taxxa, fil-kuntest tal-mekkaniżmu tas-suq, ma għandhiex tipprovdi inċentivi li jistgħu jmorru kontra l-għan tad-Direttiva 2003/87 li jitnaqqsu l-gassijiet serra.
            
         –Fuq il-prezzijiet għall-konsum
      
               69.
            
            
               L-ewwel kunflitt mal-għan ta’ tnaqqis jista’ jirriżulta mill-effetti tat-taxxa fuq il-prezzijiet għall-konsum. Il-produtturi tal-elettriku kkonċernati jenfasizzaw li, fl-adozzjoni tad-Direttiva 2003/87, il-leġiżlatur tal-Unjoni kien ikkunsidra li l-valur tal-kwoti allokati mingħajr ħlas kien ser jiġi inkluż fil-prezz (
                     21
                  ).
            
         
               70.
            
            
               Din l-allegazzjoni hija bbażata fuq riflessjoni li, bħala prinċipju, hija eżatta. Jekk l-ispejjeż ta’ opportunità tal-kwoti jiġu inklużi fil-prezzijiet għall-konsum, il-konsumaturi jirċievu, permezz ta’ dan is-sinjal mogħti bil-prezz, inċentiv addizzjonali sabiex jikkunsmaw inqas elettriku u għalhekk sabiex jikkontribwixxu għat-tnaqqis tal-emissjonijiet ta’ gassijiet serra.
            
         
               71.
            
            
               Għalkemm id-Direttiva 2003/87 ma ssemmix espressament dan l-inċentiv tal-konsumaturi finali, dan jidħol fil-loġika tal-mekkaniżmu tas-suq li hija toħloq. Dan il-mekkaniżmu huwa intiż speċifikament sabiex jiffissa prezz għat-tniġġis ambjentali, sabiex dawn l-ispejjeż jittieħdu inkunsiderazzjoni fid-deċiżjonijiet tal-partijiet interessati kollha.
            
         
               72.
            
            
               Taxxa fuq il-“qligħ eċċezzjonali” li tirriżulta mill-inklużjoni ta’ dawn l-ispejjeż ma hijiex neċessarjament kuntrarja għal dan il-għan tal-mekkaniżmu tas-suq. Is-sinjal mogħti lill-konsumaturi finali bil-prezz ma huwiex affettwat bil-fatt li l-impriżi li jipproduċu l-elettriku jkollhom iħallsu d-dħul addizzjonali eventwali miksub fis-suq bl-ingrossa.
            
         
               73.
            
            
               Madankollu, it-taxxa inkwistjoni f’din il-kawża tista’ tmur kontra dan il-mekkaniżmu sa fejn hija intiża sabiex tneħħi l-piż, minn fuq il-konsumaturi finali, tal-“qligħ eċċezzjonali” miksub mill-impriżi li jipproduċu l-elettriku.
            
         
               74.
            
            
               Skont l-osservazzjonijiet tat-Tribunal Supremo, l-imsemmija taxxa hija fil-fatt marbuta ma’ kreditu li probabbilment irid jiġi onorat fil-futur mill-konsumaturi finali. Dan il-kreditu jikkorrispondi għall-hekk imsejjaħ defiċit tariffarju. Id-defiċit huwa dovut għall-fatt li fi Spanja, il-prezzijiet għall-konsum jiġu ffissati mill-Istat. Għal numru ta’ snin, il-prezzijiet iffissati b’dan il-mod kienu baxxi wisq biex ikopru l-ispejjeż tal-impriżi lokali ta’ distribuzzjoni tal-elettriku li jixtru l-elettriku fis-suq bl-ingrossa. Għalhekk dawn l-impriżi jbatu minn defiċit. Skont id-dispożizzjoni addizzjonali tad-Deċiżjoni ITC/3315/2007, it-taxxa kkontestata titnaqqas mill-ammont ta’ dan id-defiċit, u b’hekk tikkontribwixxi sabiex dan jonqos. Kieku l-Istat Spanjol xi darba jimponi li d-defiċit tariffarju tal-impriżi lokali tad-distribuzzjoni tal-elettriku jbatuh il-konsumaturi permezz ta’ prezzijiet ogħla tal-elettriku, it-taxxa tkun qed tittaffa indirettament minn fuq il-konsumaturi.
            
         
               75.
            
            
               Dan l-effett li jittaffa l-piż huwa, madankollu, inċert wisq sabiex ikollu effett fuq is-sinjal mogħti bil-prezz. Dan is-sinjal huwa minflok prekluż mill-fatt li l-prezzijiet għall-konsum jiġu ffissati mill-Istat, għaliex tali prezzijiet huma tant baxxi li l-ispejjeż ta’ opportunità inklużi ma jaslux għand il-konsumaturi.
            
         
               76.
            
            
               Għaldaqstant, it-tneħħija eventwali tal-piż minn fuq il-konsumaturi permezz tat-taxxa bħala tali ma tmurx kontra d-Direttiva 2003/87.
            
         –Fuq il-penalizzazzjoni tal-impjanti tal-enerġija li għandhom effiċjenza enerġetika aħjar
      
               77.
            
            
               Iberdrola u Tarragona Power, sostnuti minn Gas Natural, Bizkaya Energia u Bahía de Bizkaia Electricidad isostnu li t-taxxa toħloq żvantaġġ għall-impjanti tal-enerġija l-iktar effiċjenti. Fil-fatt, l-impjanti tal-enerġija bil-gass b’ċiklu kombinat, li huma partikolarment effiċjenti mil-lat enerġetiku, huma intaxxati b’perċentwali kunsiderevolment ogħla tal-valur tas-suq tal-kwoti allokati mingħajr ħlas milli minn dik tal-impjanti tal-enerġija l-oħra li huma inqas effiċjenti mil-lat enerġetiku. Fl-eżempji li jagħtu Iberdrola u Tarragona Power (
                     22
                  ), impjant tal-enerġija bil-gass b’ċiklu kombinat irċieva kwoti ta’ valur ta’ madwar EUR 11.9 miljun u ġie intaxxat f’ammont ta’ EUR 7.4 miljun, jiġifieri madwar 62 %. Minn naħa l-oħra, impjant tal-enerġija bil-faħam li jkun irċieva kwoti b’valur ta’ madwar EUR 12.7 miljun ġie intaxxat EUR 3 miljun biss, jiġifieri 23.6 %. Din id-differenza ta’ intensità fit-taxxa tikkostitwixxi diskriminazzjoni mhux ġustifikata.
            
         
               78.
            
            
               Din l-allegazzjoni hija bbażata fuq il-kunċett, li jissemma fil-premessa 20 tad-Direttiva 2003/87, li t-tnaqqis tal-emissjonijiet ta’ gassijiet serra għandu jinkiseb ukoll permezz ta’ produzzjoni iktar effiċjenti mil-lat enerġetiku. Miżuri li jaffettwaw l-inċentiv għall-użu ta’ teknoloġiji li huma iktar effiċjenti mil-lat enerġetiku jmorru kontra dan l-għan.
            
         
               79.
            
            
               Madankollu, it-taxxa imposta skont it-tipi ta’ impjanti tal-enerġija ma tidhirx li hija żbilanċjata ħlief għal dak li jirrigwarda l-allokazzjoni mingħajr ħlas ta’ kwoti. Fil-fatt, it-tipi kollha ta’ impjanti tal-enerġija huma suġġetti għall-istess taxxa, ekwivalenti għall-qligħ eċċezzjonali li huma jaqilgħu. Madankollu, dan ma jikkorrispondix fil-każijiet kollha għall-kwantità ta’ kwoti allokati mingħajr ħlas.
            
         
               80.
            
            
               Dan huwa dovut għall-formulazzjoni tal-prezzijiet tal-elettriku fis-suq bl-ingrossa fi Spanja kif deskritt iktar ’il fuq (
                     23
                  ). Billi l-prezz jiġi ddeterminat mill-offerti tal-impjanti tal-enerġija bil-gass b’ċiklu kombinat, l-impjanti tal-enerġija kollha li jipproduċu bi spiża orħos, jirċievu, fi kwalunkwe każ, għall-elettriku tagħhom, marġni ta’ qligħ li jikkorrispondi għad-differenza bejn l-ispejjeż l-oħra tagħhom u l-prezz tal-impjanti tal-enerġija bil-gass b’ċiklu kombinat. Il-“qligħ eċċezzjonali” jikkorrispondi biss għall-parti ta’ dan il-marġni ta’ qligħ miżjud bl-inklużjoni tal-ispejjeż ta’ opportunità tal-kwoti mill-impjanti tal-enerġija bil-gass b’ċiklu kombinat. Dan jixhdu wkoll il-fatt li dan il-“qligħ eċċezzjonali” huwa intaxxat bl-istess ammont, inkluż għall-impjanti tal-enerġija li ma għandhom bżonn l-ebda kwota jew li ma rċevew l-ebda waħda (
                     24
                  ).
            
         
               81.
            
            
               Taxxa ogħla imposta fuq impjanti tal-enerġija oħra ma tkunx iktar ġustifikata minħabba l-“qligħ eċċezzjonali”. Hija tkun taffettwa d-dħul li jkun inkiseb anki mingħajr l-inklużjoni tal-ispejjeż ta’ opportunità tal-kwoti allokati mingħajr ħlas.
            
         
               82.
            
            
               Għalhekk l-impjanti tal-enerġija bil-gass b’ċiklu kombinat li huma partikolarment effiċjenti mil-lat enerġetiku ma humiex żvantaġġati fir-rigward ta’ impjanti tal-enerġija oħra. Għall-kuntrarju, it-taxxa proporzjonalment ogħla imposta fuqhom tirriżulta mill-fatt li dawn jiddeterminaw il-prezz tal-elettriku u li l-ispejjeż ta’ opportunità tal-kwoti li huma jinkludu jikkostitwixxu l-“qligħ eċċezzjonali” qabel ma jiġi intaxxat. Fl-aħħar nett, din hija l-konsegwenza meħtieġa tal-ispejjeż ta’ produzzjoni iktar għoljin tagħhom.
            
         –Fuq il-penalizzazzjoni tat-titjib tal-effiċjenza enerġetika
      
               83.
            
            
               Madankollu, it-taxxa Spanjola hija kkonċepita b’mod li taffettwa l-inċentiv tat-tnaqqis tal-emissjonijiet. Fuq mistoqsija magħmula mill-Qorti tal-Ġustizzja, Spanja fil-fatt ikkonfermat li, bis-saħħa tal-formula applikata, it-taxxa tiżdied fil-każ ta’ titjib tal-effiċjenza enerġetika ta’ impjant tal-enerġija.
            
         
               84.
            
            
               Dan huwa dovut għall-istruttura tal-formula tal-kalkolu tat-taxxa. Din tistabbilixxi, fil-fatt, li l-fattur ta’ emissjoni ta’ impjant tal-enerġija bil-gass b’ċiklu kombinat jiġi diviż bil-fattur ta’ emissjoni tal-impjant tal-enerġija li t-taxxa tiegħu trid tiġi kkalkolata. Il-fattur ta’ emissjoni ta’ impjant huwa l-kwantità ta’ dijossidu tal-karbonju, f’tunnellati, li tintrema għall-produzzjoni ta’ megawatt fis-siegħa ta’ elettriku.
            
         
               85.
            
            
               It-titjib tal-effiċjenza enerġetika tippermetti lill-impjant tal-enerġija li jarmi inqas dijossidu tal-karbonju matul il-produzzjoni tal-elettriku: għalhekk il-fattur ta’ emissjoni tiegħu huwa iżgħar. Ir-riżultat tad-diviżjoni ċċitata iktar ’il fuq tal-fattur ta’ emissjoni ta’ impjanti tal-enerġija bil-gass b’ċiklu kombinat bil-fattur tal-emissjoni mnaqqas huwa b’hekk ogħla. Meta l-fatturi l-oħra kollha tal-formula jibqgħu l-istess, f’dan il-każ it-taxxa neċessarjament togħla.
            
         
               86.
            
            
               Spanja tosserva fil-fatt li żieda fl-effiċjenza enerġetika hija ekonomikament vantaġġuża diġà bil-fatt li huma meħtieġa inqas kwoti. Madankollu, dan il-vantaġġ ekonomiku għall-inqas jitnaqqas b’mod kunsiderevoli minħabba ż-żieda fit-taxxa.
            
         
               87.
            
            
               Dan jidher b’eżempju tal-applikazzjoni tal-Artikolu 4(b) tad-Deċiżjoni ITC/3315/2007 li tagħti Spanja wara mistoqsija magħmula mill-Qorti tal-Ġustizzja. L-impjant tal-enerġija ipotetiku eżaminat jarmi inizjalment tunnellata ta’ dijossidu tal-karbonju għall-produzzjoni ta’ megawatt fis-siegħa ta’ elettriku. Dan jirrappreżenta, għal produzzjoni totali ta’ 2 259 gigawatt fis-siegħa, 2258762 tunnellati ta’ dijossidu tal-karbonju. Il-kwoti meħtieġa jkollhom, bi prezz ta’ EUR 15.6636 għal kull tunnellata ta’ dijossidu tal-karbonju, valur ta’ EUR 35 380 339. It-taxxa tammonta għal EUR 9699252.
            
         
               88.
            
            
               Jekk l-effiċjenza enerġetika ta’ dan l-impjant tittejjeb b’mod li, sabiex tiġi prodotta megawatt fis-siegħa ta’ elettriku, ikun meħtieġ biss li jintremew 0.8 tunnellati ekwivalenti ta’ CO2, ikunu neċessarji biss kwoti ta’ valur ta’ EUR 28 304 271. Madankollu t-taxxa tammonta għal EUR 12 124 065.
            
         
               89.
            
            
               Għaldaqstant, iffrankar ta’ EUR 7 076 068 minħabba l-iffrankar ta’ kwoti jonqos għal EUR 4 651 255 minħabba l-fatt li tiżdied it-taxxa.
            
         
               90.
            
            
               Għall-impjanti tal-enerġija li għandhom effiċjenza enerġetika ogħla minn dak eżaminat bħala eżempju, wieħed jista’ jipprevedi tnaqqis ħafna ikbar tal-vantaġġ ekonomiku. Barra minn hekk, it-taxxa tonqos fil-każ li l-effiċjenza enerġetika tonqos.
            
         
               91.
            
            
               Huwa għalhekk minnu li ż-żieda fit-taxxa taffettwa, għad-detriment ta’ tnaqqis tal-emissjonijiet, l-inċentiv sabiex tiżdied l-effiċjenza enerġetika u sabiex jiġi evitat it-telf ta’ effiċjenza. B’dan il-mod, it-taxxa Spanjola tikkomprometti l-iskema tad-Direttiva 2003/87 u ma tikkonformax magħha.
            
         
               92.
            
            
               Iżda dan ma jpoġġix fid-dubju t-taxxa fl-intier tagħha. Għall-kuntrarju, ikun biżżejjed li wieħed japplika l-leġiżlazzjoni b’mod li titjib fl-effiċjenza enerġetika ta’ impjant tal-enerġija ma jwassalx għal taxxa ogħla.
            
         –Konklużjoni intermedjarja
      
               93.
            
            
               L-għan tat-tnaqqis tal-emissjonijiet ma jipprekludix it-taxxa kkontestata fil-kawża prinċipali ħlief sa fejn titjib fl-effiċjenza enerġetika ta’ impjant tal-enerġija jwassal għal taxxa ogħla.
            
         3. Fuq id-drittijiet fundamentali tad-dritt tal-Unjoni
      
               94.
            
            
               Sabiex niżgura li nkun eżawrjenti, nixtieq neżamina fil-qosor il-Karta tad-Drittijiet Fundamentali tal-Unjoni Ewropea. Skont l-Artikolu 51(1) tagħha, il-Karta tapplika għall-Istati Membri biss meta dawn ikunu qegħdin jimplementaw id-dritt tal-Unjoni (
                     25
                  ).
            
         
               95.
            
            
               It-taxxa Spanjola ma timplementax direttament id-Direttiva 2003/87 u Spanja lanqas ma introduċietha fl-eżerċizzju tas-setgħat li d-direttiva tagħtiha (
                     26
                  ). Madankollu, it-taxxa hija reazzjoni għal problema bbażata fuq il-prinċipju tal-allokazzjoni mingħajr ħlas stabbilit mid-direttiva. Barra minn hekk, il-kwoti allokati mingħajr ħlas skont id-direttiva huma wieħed mill-fatturi ta’ kalkolu tat-taxxa. Għaldaqstant, it-taxxa ma tistax tiġi eskluża mill-kamp ta’ applikazzjoni tad-dritt tal-Unjoni. Iktar ’l isfel ser neżamina l-konformità tat-taxxa mal-prinċipju tal-ugwaljanza fit-trattament kif ukoll mal-prinċipji ta’ protezzjoni tal-aspettattivi leġittimi u ta’ ċertezza legali.
            
         –Fuq il-prinċipju ta’ ugwaljanza fit-trattament
      
               96.
            
            
               Il-prinċipju ta’ ugwaljanza fit-trattament jew ta’ nondiskriminazzjoni jeżiġi li sitwazzjonijiet paragunabbli ma jiġux ittrattati b’mod differenti u li sitwazzjonijiet differenti ma jiġux ittrattati bl-istess mod, sakemm tali trattament ma jkunx iġġustifikat oġġettivament (
                     27
                  ). Differenza fit-trattament hija ġġustifikata meta din tkun ibbażata fuq kriterju oġġettiv u raġonevoli, jiġifieri meta din tkun marbuta ma’ għan legalment ammissibbli mfittex mil-leġiżlazzjoni inkwistjoni, u meta din id-differenza tkun proporzjonata mal-għan imfittex permezz tat-trattament ikkonċernat (
                     28
                  ). B’hekk, il-leġiżlazzjoni inkwistjoni trid tkun proporzjonata mad-differenzi u max-xebh ta’ kull sitwazzjoni (
                     29
                  ). Fid-Direttiva 2003/87, dan il-prinċipju huwa espress, b’mod partikolari, fil-kriterji ta’ allokazzjoni fil-punt 5 tal-Anness III li jipprojbixxi lill-Istati Membri milli jagħtu vantaġġ indebitu lil ċerti impriżi jew attivitajiet fl-allokazzjoni ta’ kwoti.
            
         
               97.
            
            
               Billi t-taxxa Spanjola tirrigwarda biss il-produzzjoni tal-elettriku, din hija konformi mal-prinċipju ta’ ugwaljanza fit-trattament jekk dan is-settur ikun distint biżżejjed minn oqsma ekonomiċi oħra. Il-kunsiderazzjonijiet preċedenti huma insostenn ta’ tali differenzi, kif ukoll il-fatt li, meta saret ir-reviżjoni tad-Direttiva 2003/87, il-leġiżlatur tal-Unjoni kkonstata li s-settur tal-elettriku jista’ jirrifletti ż-żidiet tal-ispejjeż dovuti lill-iskema tad-direttiva u li l-kwoti f’dan is-settur għandhom għalhekk jingħataw kompletament permezz ta’ bejgħ bl-irkant (
                     30
                  ). B’hekk, il-leġiżlatur tal-Unjoni sostna impliċitament fl-istess ħin li qiegħed jinkiseb “qligħ eċċezzjonali” f’dan is-settur. F’setturi oħra ma għamilx dikjarazzjonijiet analogi. Għall-kuntrarju, dawn is-setturi jibqgħu jirċievu parti mill-kwoti li jkollhom bżonn mingħajr ħlas.
            
         –Fuq il-prinċipji ta’ protezzjoni tal-aspettattivi leġittimi u ta’ ċertezza legali
      
               98.
            
            
               Bħala regola ġenerali, għalkemm il-prinċipju ta’ ċertezza legali jipprekludi li l-portata ratione temporis ta’ att tibda minn data li tiġi qabel il-pubblikazzjoni tiegħu, jista’ jiġri mod ieħor, eċċezzjonalment, meta għan ta’ interess ġenerali jeżiġi dan u meta l-aspettattivi leġittimi tal-persuni interessati jiġu debitament osservati (
                     31
                  ).
            
         
               99.
            
            
               L-ammont ta’ din it-taxxa kien iffissat biss permezz tad-Deċiżjoni ITC/3315/2007, tal-15 ta’ Novembru 2007, iżda l-imsemmija taxxa kienet tapplika għas-sena finanzjarja 2006. Għaldaqstant, ma jistax jiġi eskluż a priori kunflitt mal-prinċipju ta’ ċertezza legali. Madankollu, jekk l-argument ta’ Spanja dwar il-kisba ta’ “qligħ eċċezzjonali” mill-allokazzjoni ta’ kwoti mingħajr ħlas jirriżulta korrett f’dan il-każ, jiena nikkunsidra li t-taxxa retroattiva imposta fuq dan il-qligħ hija ġġustifikata. Jekk l-ammont tat-taxxa huwa ffissat ab initio, ikun hemm il-biża li dan sempliċiment jiġi inkluż fil-prezz bħala fattur tal-ispejjeż ulterjuri. Min-naħa l-oħra, billi l-prinċipju ta’ impożizzjoni ta’ taxxa kien ġie stabbilit mill-adozzjoni tad-Digriet Liġi Rjali 3/2006 f’Marzu tal-2006, l-impriżi ma setgħux leġittimament jittamaw li jżommu l-“qligħ eċċezzjonali” eventwali.
            
         
         V – Konklużjoni
      
      
               100.
            
            
               Għaldaqstant, nipproponi li l-Qorti tal-Ġustizzja għandha tagħti r-risposta segwenti għat-talba għal deċiżjoni preliminari:
               L-Artikolu 10 tad-Direttiva 2003/87/KE tal-Parlament Ewropew u tal-Kunsill, tat-13 ta’ Ottubru 2003, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva [tal-Kunsill] 96/61/KE, bħala prinċipju ma jipprekludix l-applikazzjoni ta’ miżuri leġiżlattivi nazzjonali bħal dawk eżaminati fil-kawża preżenti, li l-għan tagħhom huwa li titnaqqas, permezz ta’ taxxa, ir-remunerazzjoni tal-attività ta’ produzzjoni tal-elettriku mill-ammont li bih żdiedet din ir-remunerazzjoni minħabba l-allokazzjoni ta’ kwoti ta’ emissjonijiet mingħajr ħlas. Madankollu, dawn ir-regoli ma għandhomx jiġu applikati b’mod li titjib fl-effiċjenza enerġetika ta’ impjant tal-enerġija jwassal għal taxxa ogħla.
            
         (
            1
         )	Lingwa oriġinali: il-Ġermaniż.
      (
            2
         )	Id-Direttiva 2003/87/KE tal-Parlament Ewropew u tal-Kunsill, tat-13 ta’ Ottubru 2003, li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva [tal-Kunsill] 96/61/KE (ĠU Edizzjoni Speċjali bil-Malti, Kapitolu 15, Vol. 7, p. 631), kif emendata bid-Direttiva 2004/101/KE tal-Parlament Ewropew u tal-Kunsill, tas-27 ta’ Ottubru 2004 (ĠU L 338, p. 18). Id-Direttiva 2009/29/KE tal-Parlament Ewropew u tal-Kunsill, tat-23 ta’ April 2009, li temenda d-Direttiva 2003/87/KE għat-titjib u l-estensjoni tal-iskema Komunitarja għall-iskambju ta’ kwoti ta’ emissjonijiet ta’ gassijiet serra (ĠU L 140, p. 63), li kienet għadha ma hijiex applikabbli f’dan il-każ, emendat kunsiderevolment id-dispożizzjonijiet li jridu jiġu eżaminati.
      (
            3
         )	BOE Nru 275, tas-16 ta’ Novembru 2007, p. 53807.
      (
            4
         )	Jistgħu jirriżultaw varjazzjonijiet f’perijodi ta’ funzjonament distinti; madankollu dan jittieħed inkunsiderazzjoni fil-formuli.
      (
            5
         )	Nota tat-18 ta’ Jannar 2013, Anness, p. 8 (tabella 3, paragun tal-impjanti tal-enerġija Anllares u Palos 2). Ara wkoll il-punt 15 tan-nota ta’ E.ON tat-18 ta’ Jannar 2013.
      (
            6
         )	Ara l-punti 26 u 79 et seq ta’ din in-nota.
      (
            7
         )	Sentenzi tas-16 ta’ Diċembru 2008, Arcelor Atlantique u Lorraine et (C-127/07, Ġabra p. I-9895, punt 31), u tal-21 ta’ Diċembru 2011, Air Transport Association of America et (C-366/10, Ġabra p. I-13755, punt 140).
      (
            8
         )	Sentenzi Arcelor Atlantique u Lorraine et (iċċitata iktar ’il fuq, punt 32), u Air Transport Association of America et (iċċitata iktar ’il fuq, punt 104).
      (
            9
         )	COM(2001) 581 finali, punt 1.2 (p. 3).
      (
            10
         )	Ibidem, punt 13 (p. 11 et seq).
      (
            11
         )	Ibidem, punt 13 (p. 12).
      (
            12
         )	Sentenza Arcelor Atlantique u Lorraine et, iċċitata iktar ’il fuq, punti 61 et seq.
      (
            13
         )	Sentenza tas-7 ta’ Lulju 2009, S.P.C.M. et (C-558/07, Ġabra p. I-5783, punt 57). Ara wkoll s-sentenzi tad-29 ta’ Marzu 2012, Il-Kummissjoni vs Il-Polonja (C‑504/09 P, punt 77), u Il-Kummissjoni vs L-Estonja (C‑505/09 P, punt 79).
      (
            14
         )	Ara l-premessa 19 tad-Direttiva 2009/29. Ara l-Komunikazzjoni mill-Kummissjoni lill-Kunsill u lill-Parlament Ewropew dwar l-analiżi tal-pjanijiet nazzjonali ta’ allokazzjoni [...] ta’ kwoti għall-emissjonijiet ta’ gassijiet serra fit-tieni perijodu tal-Iskema tal-UE għall-iskambju tal-kwoti tal-emissjonijiet li jakkumpanjaw [id-]Deċiżjonijiet [tal-Kummissjoni] tad-29 ta’ Novembru 2006 dwar il-pjanijiet nazzjonali ta’ allokazzjoni tal-Ġermanja, il-Greċja, l-Irlanda, il-Latvja, il-Litwanja, il-Lussemburgu, Malta, is-Slovakkja, l-Isvezja u r-Renju Unit skont id-Direttiva 2003/87/KE [COM(2006) 725 finali, p. 13, punt 2.4, subtitolu “Irkant”] kif ukoll il-Proposta għal Direttiva tal-Parlament Ewropew u tal-Kunsill li temenda d-Direttiva 2003/87/KE sabiex ittejjeb u testendi l-iskema Komunitarja ta’ skambji ta’ kwoti ta’ emissjonijiet ta’ gassijiet serra [COM(2008) 16 finali, p. 8, punt 4].
      (
            15
         )	Ara s-sentenzi Il-Kummissjoni vs Il-Polonja u Il-Kummissjoni vs L-Estonja ċċitati iktar ’il fuq.
      (
            16
         )	Ara l-proposta tal-Kummissjoni (iċċitata iktar ’il fuq fin-nota ta’ qiegħ il-paġna 9, punt 13, p. 11).
      (
            17
         )	Ara Red eléctrica de España, “Intercambios internacionales físicos de energía eléctrica” (http://www.ree.es/sistema_electrico/series_estadisticas.asp, ikkonsultat fit-12 ta’ Frar 2013).
      (
            18
         )	Sentenzi tad-19 ta’ Marzu 2002, Hervein et (C-393/99 u C-394/99, Ġabra p. I-2829, punt 51); tad-29 ta’ April 2004, Weigel (C-387/01, Ġabra p. I-4981, punt 55), u tal-15 ta’ Ġunju 2010, Il-Kummissjoni vs Spanja (C-211/08, Ġabra p. I-5267, punt 61).
      (
            19
         )	Sentenzi tal-21 ta’ Settembru 1999, Saint-Gobain ZN (C-307/97, Ġabra p. I-6161, punt 57), u tas-27 ta’ Novembru 2012, Pringle (C‑370/12, punt 69).
      (
            20
         )	Sentenza tas-16 ta’ Diċembru 2008, Gysbrechts u Santurel Inter (C-205/07, Ġabra p. I-9947, punt 43).
      (
            21
         )	Ara l-Green Paper fuq it-twaqqif fl-Unjoni Ewropea ta’ skema għall-iskambju ta’ drittijiet ta’ emissjonijiet ta’ gassijiet serra tat-8 ta’ Marzu 2000 [COM(2000) 87 finali, punt 7.3 (p. 23)].
      (
            22
         )	Punt 17 tan-nota tat-18 ta’ Jannar 2013.
      (
            23
         )	Ara l-punti 17 et seq ta’ dawn il-konklużjonijiet.
      (
            24
         )	Ara l-punti 12 u 27 ta’ dawn il-konklużjonijiet.
      (
            25
         )	Ara, fir-rigward tal-verżjonijiet lingwistiċi l-oħra ta’ din id-dispożizzjoni, J. Kokott/Ch. Sobotta, “Die Charta der Grundrechte der Europäischen Union nach dem Inkrafttreten des Vertrags von Lissabon”, Europäische Grundrechte Zeitschrift (2010), p. 265 sa 271.
      (
            26
         )	Sentenza tas-26 ta’ April 2005, “Goed Wonen” (C-376/02, Ġabra p. I-3445, punt 32).
      (
            27
         )	Sentenzi tal-10 ta’ Jannar 2006, IATA u ELFAA (C-344/04, Ġabra p. I-403, punt 95); tas-7 ta’ Lulju 2009, S.P.C.M. et (C-558/07, Ġabra p. I-5783, punt 74), u tal-14 ta’ Settembru 2010, Akzo Nobel Chemicals u Akcros Chemicals vs Il-Kummissjoni et (C-550/07 P, Ġabra p. I-8301, punt 55).
      (
            28
         )	Sentenza tas-16 ta’ Diċembru 2008, Arcelor Atlantique u Lorraine et (iċċitata iktar ’il fuq, punt 47).
      (
            29
         )	Konklużjonijiet tal-Avukat Ġenerali Poiares Maduro tat-3 ta’ April 2008, Huber (C-524/06, Ġabra p. I-9705, punt 7), kif ukoll il-konklużjonijiet tiegħi tat-8 ta’ Settembru 2005, Il‑Parlament vs Il-Kunsill (C-540/03, Ġabra p. I-5769, punt 107, u l-ġurisprudenza ċċitata), u tal-10 ta’ Marzu 2009, S.P.C.M. et (C-558/07, Ġabra p. I-5783, punt 134).
      (
            30
         )	Ara r-referenzi fin-nota ta’ qiegħ il-paġna 14.
      (
            31
         )	Sentenza “Goed Wonen” (iċċitata iktar ’il fuq, punti 33 et seq, b’riferimenti oħra).